"Never say never!"  16-aastase laulja Justin Bieberi eluloofilmi pealkiri    Esimene selle hooaja suusatrenn edukalt seljataga, on paras aeg teha kokkuvõte 2010 aastast ning heita pilk järgmisele hooajale. Hooaja viimane võistlus, Bike Xdream Võsul oli Soosambla Suusaklubile oluliselt edukam, kui see protokolli järgi tunduda võiks.    Kokkuvõttes 28. ja segavõistkondadest 7. koht sponsorite silma erilist sädet ei tekitanud, kuid seekord oli  võistluse "sisemine ilu" tulemusest oluliselt rohkem väärt. Kuna peale viimast Xdreami tuli sportlikesse tegemistesse pisuke paus, siis polnud ettevalmistus rattaiksdriimiks just kõige täiuslikum. Vajakajäämisi treeningutes otsustasin kompenseerida võistluste eelõhtul A-raja tippude poolt Sagadi mõisas orgunnitud ühistreeningul, mis nendele oli rahulik soojendus enne võistlust, minu jaoks aga tähendas 30 km pidevat spurti. Õhtusest after-partyst viilisin nii palju kõrvale kui võimalik ning kui enamik  kohalolnutest ennast öösel Areali lõpupeole Rakveresse minekule sättis, taastusin mina tilgutite abil Sagadi mõisa ainukeses arstikabinetis. Soosambla Suusaklubi jaoks oli selle aasta Bike Xdream ajalooline, kuna esmakordselt võisteldi segavõistkondade arvestuses. Haanjamaa mägedest pärit Elikole oli see vist esimest korda Xdreamil osaleda, kuid Elion Cupi kokkuvõttes 420. ja oma vanuseklassis 4. koht on tema rattasõidu võimete iseloomustamiseks piisavad. Ja ega rattasõidu taha meil seekord midagi ei jäänud,    Eliko oli igati tasemel, mul oli kohati raske, aga sain hakkama ja Heigo tegi head tööd kaardi lugemisel, kuid  alt läksime seekord variandiga. Kogu võistluse pähkel oli piirkond, mis koosnes KP-st 46-44-48-47, seda me seekord läbi ei hammustanud, mistõttu polnud ka poodiumile asja. Lisaks veel alguses kiirustamise tõttu sisse lipsanud viga 34-32 KP-ga ning nii see 26 läbitud kontrollpunkti (42-34-32-31-33-35-38-39-40-53-54-47-44-48-46-51-55-58-56-59-60-57-52-50-45-43) meie laeks seekord jäi. Rahule võib jääda sellega, et nelja tunni jooksul suutsime rajale jätta kõik oma jõuvarud ning oma variandi läbisime puhtalt,  ilma ühegi veata. B-raja võistkondadest olime 6. kohal, mis vastab enam-vähem meie selle aasta varasematele savutustele ja ma ei saa seda kohe mitte märkimata jätta, et Areal Team Mehed Veteranidest olime me 17 kohta eespool. Polnud see nende eelmise õhtu hooaja lõpetamise pidu midagi nii raju, kui seda Virumaa Teatajas kirjutati (Rakvere on ju alles), lihtinimese jaoks võib olla tundus, et taevas kukub kohe alla, aga muidu oli tavaline summ-summ nagu ikka. Eks me oleme lihtsalt neist kõvemad !  Järgmise hooaja ettevalmistustsükkel on juba alanud. Kuigi sponsorid ja korraldajad on meid üritanud "moosida" osalema A-rajal, jätkab Soosambla Suusaklubi oma traditsiooni ning katsub veel ühe aastakese B-raja noorte neidudega metsas võidu joosta. Sel hooajal jäi meil see päris õige sooritus tegemata, see jäi pisut hingele ning on motivaatoriks pikkadel mahutreeningutel ja väsitavatel suusakilomeetritel, et järgmisel aastal oma parimas vormis olla. Meie vanuses enam luuavarrest pauku ei tule, see on siililegi  selge, kuid hea õnne korral peaks nii AT-Sporti kui K-Kuupi olema võimalik edestada. Jõudu ja jaksu kõigile sõpradele (ja konkurentidele) talve üleelamiseks ning Jõelähtmel I etapi stardis näeme, eksju !       Pildil: Areal Team Mehed Veteranid esitlemas oma järgmise hooaja ISC poolt spetsiaalselt Areal tiimile õmmeldud vormi, mille märksõnadeks on Gore-Tex, Water-Proof ja Wind-Stopper.